Nasi goreng pattaya

Nasi goreng pattaya ialah salah satu masakan Malaysia yang terkenal dan mudah didapati di warung-warung dan restoran Melayu yang menjual secara à la carte. Ia adalah salah satu jenis variasi atau kepelbagaian menu nasi goreng yang boleh didapati di Malaysia.

Etimologi
Ada sesetengah sumber mengatakan bahawa menu ini berasal atau diilhamkan dari Pattaya, Thailand. Walau bagaimanapun, namanya berbunyi Thai tetapi itu sebenarnya masakan asli dari Malaysia dan bukannya Thailand. Kemungkinan besar masakan itu diberi nama yang berbunyi Thai untuk tujuan kebaharuan atau pemasaran.

Jenis masakan 
Menu ini jelas merujuk kepada penggunaan nasi goreng. Lazimnya, nasi goreng tersebut hanyalah mempunyai ramuan lazim iaitu perencah utama seperti bawang, pes rencah dan sedikit sayuran, penggunaan ayam, sotong, udang atau daging.

Walau bagaimanapun, keunikan bagi nasi goreng ini ialah nasi gorengnya dibungkus di dalam balutan telur dadar lantas memerangkap haba, aroma dan rupa nasi goreng itu sehinggalah yang memakannya memotong atau membelah telur dadar tersebut. 

Kepelbagaian jenis nasi goreng ini bergantung kepada tukang masak itu sendiri.

Hidangan
Nasi goreng pattaya secara lazimnya dihidang begitu sahaja dengan sos cili yang sering membentuk tulisan di atas telur dadar itu. Namun, menjadi kebiasaan untuk nasi goreng pattaya ini dihidang bersama hirisan timun. Terdapat juga yang dihidangkan bersama beberapa racik daun selada dan hirisan tomato. Ada juga yang meletakkan sup sebagai sampingan.

Lihat juga
 Nasi Goreng Kampung
 Nasi goreng USA
 Nasi goreng ayam
 Nasi goreng cina
 Omurice

Pattaya
Masakan Melayu
Masakan Malaysia
Hidangan nasi Malaysia